  Майя Бывальцева Калыккуспо Парадельфи шудонъёслэн ужрадъёсыз 2018-тӥ арын 11–17 шуркынмонэ Ижкарын укмыс интыын ортчозы. Али эскеро, тупало-а соос пыриськисьёслэн куронъёссылы, ивортэ карлэн пресс-службаез. Фестивальлэн ужрадъёсыз циркын, Драмая ӟуч театрын, Йӧскалык театрын, Операя но балетъя театрын, Мунё театрын, Калык творчествоя элькун юртын, Суредан искусствоосъя музейын, филармониын, «Металлург» культура дворецын ортчозы. Со сяна, куноос М. Т. Калашников нимо музее но Архангел Михаиллэн кафедральной собораз вуылозы, Ижкарен, Воткаен, Сарапулэн но «Лудорвай» музеен тодматскозы. Озьы ик радъясь комитет сӧсыръёслы пырыны-потыны тупась кунокуаосын лыдметэз кылдытыны, мынон-ветлон сюресъёсты пусйыны кулэ ни. Милям ужпуммы — тазалыксыя мукет адямиослы тупамон но кышкыттэмлыко кар кылдытон Наталья Крель, Россиысь Йӧскалык Парадельфи комитетлэн быдэсъясь кивалтӥсезПарадельфи шудонъёслы дасяськон улсын тротуаръёсты тупатыны, тылпу кысӥсь техникалы ортчыны луонлыкъёс радъяны, сюрес вожъёсын пандусъёс лэсьтыны, светофоръёсы, дугдылонниосы но транспортэ куараен ивор сётӥсь техника пуктыны, лапег выжо автобусъёс ветлон маршрутъёс кылдытыны ӵекто. Ужрадэ пыриськисьёсты волонтёръёс келяса ветлозы — эмчиос, кылысь кылэ берыктӥсьёс, сурдопереводчикъёс, транспортын, кышкыттэмлыкъя ёзэсъёсын, кунокуаосын, кафеосын, ресторанъёсын ужасьёс нимысьтыз дышетон пыр потозы. Тодэ вайытом, 2018-тӥ арын 11–17 шуркынмонэ Ижкарын Кыкетӥ Калыккуспо Парадельфи шудонъёс ортчозы. Ужрадэ пыриськон понна нырысь-валысь куриськонъёс вуизы ни Бразилиысь, Италиысь, Нидерландыысь, Германиысь, Болгариысь, Булоруссиысь. Пыриськыны быгатӥсьёс пӧлын Индия но Китай. Оглом 2 сюрс пала адями люкаськоз шуыса чаклало. Ватсалом, 14-тӥ куартолэзе Ижкарын Парадельфи шудонъёслэн улосвыл люкетэз ортчиз. Отын 224 номер возьматӥзы. Устооссэ ужрадлэн йылпумъян люкетэзлы дасялозы. Нялтас вераса, Парадельфи шудонъёс улсын Удмуртиын Россиысь тодмо артистъёсын но суредасьёсын пумиськонъёс ортчозы. Тегъёс: Мерлык Лулчеберет Ижкар Удмуртия сӧсыръёс  